KLASA: 034-05/24-01/18

URBROJ: 711-02-01/04-2024-02

Zagreb, 28. veljače 2024.

**TIHOMIR BUDANKO**

 **općinski načelnik Općine Promina**

**Predmet: mišljenje na zahtjev obveznika Tihomira Budanka, općinskog načelnik Općine**

 **Promina**

 - daje se

Povjerenstvo za odlučivanje o sukobu interesa (dalje: Povjerenstvo) dana 01. veljače 2024. zaprimilo je zahtjev za davanjem mišljenja koji je podnio obveznik Tihomir Budanko, općinski načelnik Općine Promina.

U podnesenom zahtjevu obveznik je naveo kako jedinica lokalne samouprave u kojoj obnaša dužnost namjerava sklopiti ugovor o zastupanju (izdati punomoć) odvjetniku u svim postupcima i predmetima, dok taj odvjetnik namjerava otvoriti odvjetničku pisarnicu u poslovnom prostoru koji je u vlasništvu oca supruge općinskog načelnika.

Slijedom navedenog, obveznik traži mišljenje Povjerenstva bi li se u slučaju sklapanja ugovora o zastupanju Općine s odvjetnikom koji iznajmljuje prostor u vlasništvu punca općinskog načelnika, radilo o sukobu interesa.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje: ZSSI), na 41. sjednici održanoj 28. veljače 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom 1. točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

 Pojam poslovnog odnosa u smislu ZSSI-a definiran je člankom 5. stavkom 1. točkom 4. toga Zakona na način da se pojam odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Iz podataka u zahtjevu za mišljenjem Povjerenstvo nije utvrdilo postojanje drugih osnova i okolnosti prema kojima bi se odvjetnik s kojim Općina namjerava stupiti u poslovni odnos smatrao interesno povezanim s obveznikom, stoga nema zapreke da Općina Promina stupi u poslovni odnos s istim.

Međutim, ukazuje se obvezniku da je uvijek tijekom obnašanja dužnosti dužan voditi računa o tome da obveznici ne smiju svoj privatni interes stavljati ispred javnog interesa, te ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da se zaštiti javni interes, sukladno članku 9. ZSSI-a.

U tome smislu, imajući u vidu da jedinica lokalne samouprave namjerava sklopiti ugovor o zastupanju u svim postupcima i predmetima s odvjetnikom koji namjerava otvoriti odvjetničku pisarnicu u poslovnom prostoru punca općinskog načelnika, to se obveznik sukladno članku 9. stavku 2. ZSSI-a upućuje izuzeti od svih postupaka koji bi prethodili sklapanju takvog ugovora kao i od njegova potpisivanja te za odlučivanje o angažiranju odvjetnika i sklapanju ugovora/potpisivanju punomoći ovlastiti drugu osobu (svojeg zamjenika ili pročelnika).

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Tihomir Budanko, elektroničkom dostavom
2. Objava na internetskoj stranici Povjerenstva
3. Pismohrana